KIRJALLINEN KYSYMYS E-3865/00

esittäjä(t): Mihail Papayannakis (GUE/NGL) komissiolle

(8. joulukuuta 2000)

Aihe: Menalon alueen ennalleen palauttaminen

On kulunut nelisen kuukautta Arkadian maakunnassa sijaitsevan, Kreikassa geomorfologisesti ainutlaatuisen Menalon kuusimetsän tuhoisista tulipaloista. Menalo on liitetty Natura 2000 -verkostoon sen erityisen ekologisen arvon vuoksi, ja alueella elävistä 33 sammakkoeläinlajista viisi mainitaan direktiivissä 92/43/ETY(1). Nämä lajit on suojeltu Kreikan lainsäädännöllä ja Bernin sopimuksella, ja yhtä näistä lajeista tavataan Peloponnesoksella ainoastaan Menalon alueella.

Alueen asukkaat sekä yhteiskunnalliset, ekologiset ja poliittiset päättäjät ovat ilmaisseet huolestuneisuutensa, koska tarvittavat toimet tuhoutuneiden metsien ja metsäalueiden ennalleen palauttamiseksi ovat viivästyneet, ja pelätään, että etenkin rinnealueilla eroosion torjuntatoimien puuttuessa eroosio ennen pitkää estää metsien ennalleen palauttamisen. Lisäksi tietooni on tullut syytteitä, joiden mukaan metsäteitä on tarkoitus päällystää asvaltilla, mikä lisää ajoneuvoliikennettä alueen luonnontilassa oleviin syrjäisimpiin osiin, salametsästystä, melu- ja ilmansaasteita sekä metsäpalojen vaaraa, mikä puolestaan luo perusteltuja odotuksia alueelle rakentamiseen.

Voisiko komissio ilmoittaa minulle, mihin toimiin Kreikan hallitus on ryhtynyt yhteisön varojen ohjaamiseksi Menalon alueen tuhojen korjaamiseen?

Ovatko asiasta vastaavat Kreikan viranomaiset esittäneet hankkeiden ja toimien tarkat kuvaukset sisältäviä konkreettisia ohjelmia alueen metsien ennalleen palauttamiseksi sekä eroosion ja tulvien torjumiseksi, ja jos ovat, milloin? Kun on kyse Natura 2000 -verkostoon liitetyistä alueista yleensä, komission edustaja ilmoitti vastikään Euroopan parlamentin ympäristövaliokunnalle, että jos Natura 2000 -verkoston alueita ei suojella, rakennerahastoista myönnettävä rahoitus keskeytetään.

Onko laadittu suojelualueita koskevia hoitosuunnitelmia ja määrätty hallinnolliset tahot, jotka edistävät suunnitelmien toteuttamista Kreikassa?

Onko Kreikan luonnon tilasta vastaavilla virastoilla käytettävissään riittävästi henkilöstöä vai onko näiltä osin havaittavissa puutteita ja heikkouksia?

(1) EYVL L 206, 22.7.1992, s. 7.

Margot Wallströmin komission puolesta antama vastaus

(8. helmikuuta 2001)

Menalon vuori kuuluu yhteisön tärkeänä pitämien alueiden luetteloon, jota Kreikka on ehdottanut luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY mukaisesti. Jotta alue voidaan myöhemmin sisällyttää Natura 2000 -verkkoon, kansallisten viranomaisten on varmistettava, että sen suojeluarvoa suojellaan.

Alueella on jo käynnissä yksi luonnon LIFE-hanke, jonka tarkoituksena on alueen suojelu ja hallinnoiminen. Hankkeen edunsaajan (paikallinen Arcadia SA -niminen kehitysyhtiö) toimittamien alustavien tietojen perusteella tuoreet metsäpalot eivät ole vahingoittaneet Natura 2000 -aluetta. Hankkeen edunsaajan pitäisi toimittaa sopimuksen perusteella komissiolle pian asiaa koskevat yksityiskohtaiset tiedot, joiden perusteella komissio voi muodostaa selkeän käsityksen tilanteesta.

Kreikassa on tehty huomattava määrä Natura 2000 -alueita koskevia hallinnointisuunnitelmia osana yhteisön yhteisrahoittamia hankkeita. Näiden hallinnointisuunnitelmien käytännön täytäntöönpano (joka edellyttää oikeudellisten menettelyjen käyttöönottoa ja hallinnointielinten perustamista) on kuitenkin toistaiseksi ollut huomattavasti myöhässä.

Peloponnesoksen alueellisen toimintasuunnitelman lopullinen versio (joka on määrä hyväksyä vuoden 2000 alkupuolella) sisältää ennalta ehkäiseviä toimia ja suojelutoimia, jotka koskevat Natura 2000 -alueilla sijaitsevia metsiä ja metsäpalojen vahingoittamien metsäalueiden ennallistamista. Kreikka laatii tätä koskevan yksityiskohtaisen täydentävän ohjelman sen jälkeen, kun Peloponnesoksen alueellinen toimintasuunnitelma on hyväksytty.

Komissio ei voi kommentoida kansallisten luonnonsuojeluviranomaisten ja -elinten henkilöstöasioita tai toimintaa, sillä ne kuuluvat jäsenvaltioiden toimivaltaan.